
Tónikus kannabinoid hatás által kiváltott molekuláris változások a gerincvelő hátsó szarvában

A krónikus fájdalom a világ népességének ~5% át sújtja, jelentős negatív hatást gyakorolva az egyének életminőségére. Mivel a jelenlegi kezelések hatékonysága nem megfelelő, ezért az alternatív lehetőségek felfedezése fontos célja a fájdalomkutatásnak. Egy ígéretes út lehet az endokannabinoid szignalizációs rendszeren keresztüli terápia, az endokannabinoidok (eCB) ugyanis kulcs szerepet töltenek be a fájdalomérzékelés szabályozásában. Nemrég kiderült, hogy az eCB hidrolizáló enzim, a Monoacil-Glicerin Lipáz (MGL) gátlása hatékony fájdalomcsillapító hatású az által, hogy hiányában megemelkedik az eCB 2-arachidonoil-glicerin szintje, ezzel CB1 receptor mediálta fájdalomcsillapítást vált ki az eCB-k pszichoaktív mellékhatásai nélkül. Azonban a hosszú távú fájdalomcsillapító hatását eredményességét csökkenti a tolerancia jelensége. Ezért kísérletünkben célul tűztük ki, hogy felderítsük a jelenség hátterében álló molekuláris mechanizmusokat. Az MGL génkiütött egerekben nem figyelhető meg antinociceptív fenotípus, ezért potenciális tolerancia-modellként szolgálhat.
Immunhisztokémiai módszereket alkalmazva megfigyeltük, hogy az MGL-/- egerekben a vad típushoz képest drámai, 50%-os régió-specifikus csökkenés észlelhető a CB1 kannabinoid receptor jelölés intenzitásában a gerincvelő hátsó szarvi régió felső rétegeiben. A változás celluláris alapjainak feltárásához kettős immunjelölést alkalmaztunk. A peptiderg nociceptív afferens neuronok (CGRP+), valamint a gátló (VIAAT+) és serkentő interneuronok (vGluT2+) idegvégződésein nem találtunk számottevő CB1 szintváltozást. Ezzel szemben azonban a CGRP és vGluT2 immunjelölés esetében markáns csökkenést figyeltük meg. Meglepő módon csekély CB1 szint csökkenést figyeltünk meg az axon terminálisokon, emellett azonban szignifikáns csökkenést találtunk a CGRP és a vGluT2 jelölés intenzitásának szintjében.
Eredményeink alapján arra következtethetünk, hogy a krónikusan növekedett 2-AG szint változást vált ki a nociceptív hálózatok organizációjában. A hálózatban lévő serkentő neuronok markerszintjének csökkenése a KO állatban egy kompenzációs mechanizmus eredménye lehet, ami a 2-AG/CB1 szignalizáció fejlődésben betöltött szerepét hangsúlyozza. A fájdalomérzékelésben részt vevő rostok molekuláris és celluláris adaptációja tehát hozzájárulhat a tolerancia mechanizmusának kialakulásához.



